Document ID: 31999D0291

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 26ης Απριλίου 1999
για τροποποίηση της απόφασης 88/591/ΕΚΑΧ, ΕΟΚ, Ευρατόμ, περί ιδρύσεως Πρωτοδικείου των Ευρωπαϊκών Κοινοτήτων προκειμένου να επιτραπεί στο Πρωτοδικείο να δικάζει ως μονομελές
(1999/291/ΕΚ, ΕΚΑΧ, Ευρατόμ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 168 Α,
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 32δ,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 140 Α,
την αίτηση του Δικαστηρίου,
τη γνώμη της Επιτροπής,
τη γνώμη του Ευρωπαϊκού Κοινοβουλίου(1),
Εκτιμώντας:
(1) ότι, από της ιδρύσεως του Πρωτοδικείου, ο φόρτος εργασίας αυξήθηκε σημαντικά, θα προκύψει δε νέα σημαντική αύξηση του φόρτου αυτού από τις σχετικές με τα δικαιώματα πνευματικής ιδιοκτησίας διαφορές, και ιδίως από την εφαρμογή του κανονισμού (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα(2)·
(2) ότι για να μπορέσει το Πρωτοδικείο να αντιμετωπίσει τον αυξημένο αυτό φόρτο εργασίας, πρέπει, προτού εξεταστεί η αύξηση του αριθμού των δικαστών του Πρωτοδικείου, να εξαντληθούν όλες οι δυνατότητες βελτιώσεως της αποτελεσματικότητας της λειτουργίας του Πρωτοδικείου υπό την παρούσα σύνθεσή του·
(3) ότι η κτηθείσα από τα διάφορα νομικά συστήματα των κρατών μελών πείρα δείχνει ότι, σε ορισμένες περιπτώσεις, ούτε η φύση των νομικών ή πραγματικών ζητημάτων που τίθενται ούτε η σπουδαιότητα των υποθέσεων ούτε άλλες ιδιαίτερες περιστάσεις δικαιολογούν την εκδίκαση μιας υποθέσεως σε πρώτο βαθμό από πολυμελές δικαστήριο και ότι, παρέχοντας σε μονομελές δικαστήριο την αρμοδιότητα να αποφαίνεται επί ορισμένων υποθέσεων, ο αριθμός των εκδικαζομένων από ένα δικαστήριο υποθέσεων μπορεί να αυξηθεί σημαντικά·
(4) ότι ομοίως, ούτε η δυσχέρεια των νομικών ή πραγματικών ζητημάτων ορισμένων υποθέσεων που εικάζονται από το Πρωτοδικείο ούτε η σπουδαιότητά τους ούτε καμία ειδική περίσταση δικαιολογούν την εκδίκαση των υποθέσεων αυτών από τρεις δικαστές·
(5) ότι η απόφαση 88/591/ΕΚΑΧ, ΕΟΚ, Ευρατόμ του Συμβουλίου, της 24ης Οκτωβρίου 1988, περί ιδρύσεως Πρωτοδικείου των Ευρωπαϊκών Κοινοτήτων(3) πρέπει να τροποποιηθεί αναλόγως,
ΑΠΟΦΑΣΙΖΕΙ:
Άρθρο 1
Στο άρθρο 2 παράγραφος 4 της απόφασης 88/591/ΕΚΑΧ, ΕΟΚ, Ευρατόμ προστίθενται στο τέλος της τρίτης φράσεως οι όροι "ή ως μονομελές".
Άρθρο 2
Η παρούσα απόφαση αρχίζει να ισχύει τη δέκατη πέμπτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Λουξεμβούργο, 26 Απριλίου 1999.

Labels: 10
7
11
15